Document ID: 32014R1342

A BIZOTTSÁG 1342/2014/EU RENDELETE
(2014. december 17.)
a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendeletnek a IV. és V. melléklete tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendeletre (1) és különösen annak 7. cikke (4) bekezdésének a) pontjára és (5) bekezdésére, valamint 14. cikke (2) és (4) bekezdésére,
mivel:
(1)
A 850/2004/EK rendelet végrehajtja az uniós jogban a 2006/507/EK tanácsi határozat (2) értelmében a Közösség nevében jóváhagyott, a környezetben tartósan megmaradó szerves szennyező anyagokról szóló Stockholmi Egyezményben (a továbbiakban: az Egyezmény) és a 2004/259/EK tanácsi határozat (3) értelmében a Közösség nevében jóváhagyott, a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt jegyzőkönyvben (a továbbiakban: a Jegyzőkönyv) meghatározott kötelezettségvállalásokat.
(2)
Az Egyezmény részes felei konferenciájának 2009. május 4. és 8. között tartott negyedik találkozója alkalmával megállapodás született a klórdekon, a hexabróm-bifenil, a hexaklór-ciklohexánok, beleértve a lindánt is, a pentaklór-benzol, a tetrabróm-difenil-éter, a pentabróm-difenil-éter, a hexabróm-difenil-éter és a heptabróm-difenil-éter, valamint a perfluoroktán-szulfonsav és származékai (a továbbiakban: PFOS) felvételéről az egyezmény mellékleteibe.
(3)
Mivel aggályok merültek fel a POP brómozott difenil-éterek és a PFOS termékekben és hulladékokban jelenlévő mennyiségére és koncentrációjára vonatkozó tudományos adatok teljességével és reprezentativitásával kapcsolatban, ezen anyagok csupán átmeneti jelleggel, a maximális koncentráció-határértékek rögzítése nélkül kerültek felvételre a rendelet IV. és V. mellékletébe.
(4)
Időközben azonban megtörtént a POP brómozott difenil-éterek és a PFOS termékekben és hulladékokban jelenlévő mennyiségére és koncentrációjára vonatkozó további tudományos adatok értékelése. Ezek fényében a 850/2004/EK rendelet egységes alkalmazásának biztosítása és ezen anyagok környezetbe való további kibocsátásának elkerülése érdekében mihamarabb meg kell állapítani az említett, a környezetben tartósan megmaradó szerves szennyező anyagokra vonatkozó maximális koncentráció-határértéket.
(5)
A Jegyzőkönyv végrehajtó szerve 2009. december 14. és 18. között tartott 27. ülésén úgy határozott, hogy a hexaklór-butadiént, a poliklórozott naftalinokat és a rövidláncú klórozott paraffinokat fel kell venni a Jegyzőkönyvbe.
(6)
Az Egyezmény részes felei konferenciájának 2011. április 25. és 29. között tartott ötödik ülésén a felek megállapodtak abban, hogy - néhány kivétel meghatározása mellett - felveszik az endoszulfánt a világszerte kiküszöbölendő szerves szennyező anyagok jegyzékébe.
(7)
A Jegyzőkönyv végrehajtó szerve és az Egyezmény részes felei konferenciájának határozatai fényében indokolt a megfelelő anyagok felvételével naprakésszé tenni a 850/2004/EK rendelet IV. és V. mellékletét.
(8)
A 850/2004/EK rendeletet mindezeknek megfelelően módosítani kell.
(9)
Annak érdekében, hogy a vállalatoknak és az illetékes hatóságoknak elegendő idejük álljon rendelkezésre az új követelményekhez való alkalmazkodásra, e rendeletet célszerű 2015. június 18-tól alkalmazni.
(10)
Az e rendeletben előírt intézkedések összhangban vannak a 2008/98/EK európai parlamenti és tanácsi irányelv (4) 39. cikke alapján létrehozott bizottság véleményével,
ELFOGADTA EZT A RENDELETET:
1. cikk
A 850/2004/EK rendelet a következőképpen módosul:
1.
A IV. melléklet helyébe e rendelet I. mellékletének szövege lép.
2.
Az V. melléklet e rendelet II. mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet 2015. június 18-tól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. december 17-én.

Labels: 3
1
20